Christian Henn

Christian Henn (født 11. mars 1964 i Heidelberg, Tyskland) er en tidligere tysk landeveissyklist. Han ble proff i Carrera-laget i 1989 og byttet i 1992 lag til Telekom.
Henns største meritter er OL-bronsen fra 1988 og det tyske mesterskapet fra 1996. Et annet av hans største resultater er andreplassen på 18. etappe av Tour de France 1996. På denne etappen var han med i et 14-mannsbrudd som han og Bart Voskamp etter hvert klarte å løsrive seg fra. Dessverre for Henn viste Voskamp seg som den sterkeste spurteren, og han måtte ta til takke med en andreplass.I august 1999 ble det innledet en dopingetterforskning mot Henn etter en positiv prøve tatt under Bayern rundt. Testen viste at Henn hadde en for høy epitestosterone-testosterone ratio. Henn hevdet dette skyldtes en urtemiks svigerfaren hadde anbefalt. Han visste ikke at miksen inneholdt ulovlige stoffer, og fortalte at han tok urtemiksen for å prøve å oppfylle sitt og konens ønske om å få deres andre barn. I 1997 hadde de fått sitt første barn etter å ha prøvd forgjeves i 6 år, og de håpet at denne urtemiksen skulle gjøre det lettere å lykkes igjen. Det hele endte med at Henn la opp som syklist etter nesten 8 sesonger i den rosa trøyen. Av rytterne på Telekoms lag i 1999 var det kun Udo Bölts som hadde vært i laget lenger enn Henn.
Etter at Henn la opp ble han leder for IPM team Schwerin, men i mars 2000 ble det omsider klart at laget måtte legges ned fordi hovedsponsoren var siktet for økonomisk svindel og ikke hadde penger til å finansiere laget. I september samme år fikk Henn jobb i Gerolsteiners ledelse, hvor han siden 2004 har vært Assistent Team Manager & Sportive Director Team med ansvar for blant annet teambuilding.
I mai 2007 ble det gjennom Team Gerolsteiners manager Hans-Michael Holczer gjort kjent at Henn hadde tilstått å ha brukt EPO i perioden 1995-1999. Før dette hadde allerede den gamle lagkameraten Bert Dietz innrømmet dette, og snart fulgte Udo Bölts, Erik Zabel, Rolf Aldag og Bjarne Riis etter.
Henn bor i dag i Heidelberg med sin kone og to barn. Om urtemiksen bidro til den andre barnefødselen vites ikke.


== Viktigste resultater ==
1986
Sammenlagtseier i Hessen rundt
1988
Sammenlagtseier i Rheinland-Pfalz Rundfahrt
 Bronse i landeveisritt for amatører i Sommer-OL 1988
1992
Andreplass i Paris-Tours
1996
Tysk mester i landevesritt
Andreplass på 3. etappe av Dauphiné Libéré
Andreplass på 18. etappe av Tour de France
1997
Flèche Ardennaise
Seier på 6. etappe av Course de la Paix
Seier på etappe 3a og sammenlagtseier i Bayern Rundfahrt
Seier på etappe 3a i Danmark rundt
Sammenlagtseier i Hessen rundfarht
1998
Seier i GP Breitling med Udo Bölts


== Tourdeltakelser ==
1993 – 87.-plass sammenlagt
1994 – 106.-plass
1996 – 76.-plass
1997 – 84.-plass
1998 – 80.-plass


== Lag ==
1989 – Carrera Jeans-Vagabond
1990 – Carrera Jeans-Vagabond
1991 – Carrera Jeans-Tassoni
1992 – Telekom
1993 – Telekom
1994 – Telekom
1995 – Team Deutsche Telekom
1996 – Team Deutsche Telekom
1997 – Team Deutsche Telekom
1998 – Team Deutsche Telekom
1999 – Team Deutsche Telekom


== Referanser ==


== Eksterne lenker ==
(de) Christian Henn – Munzinger Sportsarchiv 
(en) Christian Henn – Olympedia 
(en) Christian Henn – Sports-Reference (OL-resultater – arkivert) 
(en) Christian Henn – ProCyclingStats 
(en) Christian Henn – Cycling Archives